Per Husted (S), 2010-03-05:
Tak til ordførerne for deres ord til det.
Vi fornemmer, at der er sådan en vis sympati for vort forslag, men nok også lidt ideologiske forskelle på, hvordan vi griber den økonomiske situation an og klima i det hele taget.
I juni sidste år fremlagde Socialdemokraterne en meget ambitiøs klimajobplan.
Det gjorde vi ud fra en ambition om, at vi skal bruge krisen til at investere i fremtiden.
Vi fremlagde en plan, hvor vi med konkrete initiativer vil skabe arbejdspladser, samtidig med at vi vil kunne tage et skridt hen imod det, som vi i hvert fald i Socialdemokratiet ser som et meget vigtigt mål, nemlig at gøre Danmark til det første CO2-neutrale land.
Det er en ambitiøs plan, men den er ikke urealistisk.
Vi vil med den her plan igen blive et foregangsland inden for miljø.
Det er til gavn for miljøet, det er til gavn for borgerne, og så er det ikke mindst til gavn for dansk erhvervsliv, som får en rigtig god platform for at levere de miljøydelser til udlandet, og efterhånden vil andre lande følge efter os.
Vi har før bevist, at det er den rigtige vej at gå, og det kan vi gøre igen, hvis vi har viljen til det.
Beslutningsforslag B 78 er et skridt på vejen, et lille skridt, men et skridt på vejen.
I det forslag har vi fokus på at gøre det lettere for borgere, for virksomheder at få overblik over, hvordan de selv kan tage initiativ til at nedbringe energiforbruget og dermed CO2-udledningen.
Vi ved alle, at når vi skal foretage renoveringer eller tilbygninger til vores boliger, vil vi gerne lave miljørigtige tiltag, men – og der er en stor uenighed med flere af de andre ordførere – vi er ikke eksperter inden for det her område, så ofte famler vi lidt i blinde.
Hvad er det rigtige at gøre?
Hvad koster det?
Hjælper det overhovedet?
Med vores beslutningsforslag vil vi give borgerne og virksomhederne mulighed for at få fagligt funderet svar på de spørgsmål.
Ordningen skal tilrettelægges på en sådan måde, at det er attraktivt for parcelhusejere, og for os er det også meget vigtigt, at det bliver attraktivt for boligforeninger, andelsboligforeninger og lignende at få besøg af en energikonsulent.
Netop den type boliger, jeg taler om her, er ofte af ældre dato, og der er store potentielle besparelser at hente der.
Også erhvervslivet ønsker vi omfattet af ordningen, og derfor vil vi som Socialdemokrater gerne fremme kurveknækkeraftalen for virksomheder, hvorfor vi gerne vil have, at virksomhederne også indgår i det.
Som alle andre gode ting koster det at være fremme i skoene.
Til at gennemføre klimatjekkene i private boliger afsætter vi 125 mio. kr. årligt i 2010 og også 125 mio. kr. i 2011.
Det forventer vi vil kunne finansiere ca. 50.000 klimatjek i private hjem.
Tilsvarende afsætter vi også 125 mio. kr. pr. år i 2010 og i 2011 til at fremme kurveknækkeraftalen for virksomheder.
Med den finanskrise, vi har i øjeblikket, og det store underskud, vi har på statens finanser, vil mange nok stille spørgsmålet: Har vi råd til det?
Vores svar er faktisk, at vi ikke har råd til at lade være og det vil være en god forretning for Danmark.
En stor del af det tilskud vil hurtigt komme tilbage i form af skatter og i form af sparet arbejdsløshedsunderstøttelse.
Det vil betyde øget aktivitet i byggebranchen, og vi vil se danske håndværkere igen komme i beskæftigelse frem for passiv forsørgelse.
I Energiudvalget i går havde vi besøg af repræsentanter fra vinduesbranchen i Danmark.
De udnytter i øjeblikket kun 50 pct. af deres kapacitet.
Med sådan et tiltag som det her, som skal ses i sammenhæng med de øvrige tiltag, der kommer i dag, vil vi meget hurtigt kunne få sat gang i nogle ting igen.
På længere sigt vil energirenoveringen mindske energiforbruget og vil dermed give en vedvarende besparelse, som samtidig vil gøre os uafhængige.
Og så må det vigtigste ikke glemmes.
Det er, at vi vil nedbringe vores CO2-udslip og dermed medvirke til at nedbringe den globale opvarmning.